
HASZNÁLATI MEGÁLLAPODÁS

A "Megállapodás" amely létrejött

egyrészről 
BUDAPEST FŐVÁROS ÖNKORMÁNYZATA (1052 Budapest, Városház u. 9-11., adószám: 15490012-2-41; statisztikai számjel: 15490012-7511-321-01; törzsszám: 490012000; képviseli: dr. Demszky Gábor főpolgármester), a továbbiakban "Főváros",
másrészről
A Magyar Állam nevében vagyonkezelőként eljáró 

Nemzeti Sporthivatal (1054 Budapest, Hold u. 1.; adószám:15598093-1-41              statisztikai számjel: 15598093-7511-311-01 törzsszám:145055515 képviseli: dr Ábrahám Attila elnök), a továbbiakban "NSH", (melynek vagyonkezelői joga az ingatlan-nyilvántartásba bejegyzésre nem került)

és


Sportfolió Sportlétesítményeket Kezelő, Hasznosító és Fejlesztésszervező Kht. (1065 Budapest, Bajcsy-Zsilinszky út 57.; cégjegyzékszám: 01-14-000262; adószám: 20691831-2-42; statisztikai számjel: 20691831-7032-571-01; képviseli: Orbán Sándor ügyvezető igazgató), a továbbiakban "Sportfolió"


együttesen Felek, vagy Tulajdonostársak, külön-külön Fél, vagy Tulajdonostárs, között az alulírott napon és helyen az alábbi feltételekkel:

ELŐZMÉNYEK

A Magyar Úszószövetség a Kormány garanciavállalása mellett megpályázta és 2002. december 14-én elnyerte az Európai Úszószövetségtől a 2006. július 27. és augusztus 6. között megrendezésre kerülő Úszó-, Műugró-, Szinkronúszó és Nyíltvízi Úszó Európa-bajnokság (az "Úszó Európa-bajnokság") budapesti helyszínen való megrendezésének jogát. 

Az Úszó Európa-bajnokság megrendezése érdekében megvalósítandó létesítményfejlesztési program keretében egy versenymedence, egy műugró medence és műugró torony épül meg, a hozzájuk tartozó vízgépészeti berendezésekkel, illetve fix és mobil lelátókkal. A fentiekben leírt új létesítményeket az NSH a Hajós Alfréd Nemzeti Sportuszodának (továbbiakban: "Nemzeti Sportuszoda") helyet adó, Budapest, XIII. kerület, belterület Margitsziget 23801 helyrajzi számon nyilvántartott ingatlannal szomszédos, a Budapest XIII. kerület, belterület Margitsziget 23800/7 helyrajzi számú, mindösszesen 79235 m2 területű ingatlanon (az "Ingatlan") kívánja megvalósítani. Az ily módon kibővített Nemzeti Sportuszoda, mint központi helyszín ad otthont az Úszó Európa-bajnokság úszó, műúszó és műugró versenyszámainak. A beruházás kormányhatározatban meghatározott felelőse a Gyermek-, Ifjúsági és Sportminisztérium ("GYISM") jogutódjaként az NSH. 

Az Ingatlan a Főváros és a Magyar Állam osztatlan közös tulajdonában áll olymódon, hogy abból a Főváros 62591/79235, míg a Magyar Állam 16644/79235 tulajdoni hányaddal rendelkezik.  

A Fővárosi Önkormányzat 5323/79235 tulajdoni hányada, (mely fizikailag körülhatárolhatóan 5323 m2 területű résznek felel meg) tekintetében ingatlan-nyilvántartásba bejegyzett földhasználati joga van a Fővárosi Ásványvíz és Üdítőipari Rt.-nek, illetve szintén a Fővárosi kizárólagos használatában lévő területen találhatók a Fővárosi Vízművek Rt. létesítménye (csápos kút), a Fővárosi Kertészeti Rt. ("Főkert Rt.") telephelye, valamint a Budapest Film Rt. használatában álló volt Vörösmarty kertmozi és "Kalandpark" ( együtt: "Kalandpark") felépítmények. 

A Magyar Állam tulajdonában álló tulajdoni hányadrész 6384/79235 területű részének (mely fizikailag körülhatárolhatóan 6384 m2 területű résznek felel meg) vagyonkezelői joga a Pénzügyminisztérium, mint átadó és az NSH jogelődje, a GYISM, mint átvevő között 2004. március 31-én kötött szerződéssel átadásra került a GYISM, illetve jogutódja, az NSH részére, a Szerződés azonban a Fővárosi Kerületek Földhivatalához még nem került benyújtásra. A 10260/79235 tulajdoni hányad (mely fizikailag körülhatárolhatóan 10260 m2 területű résznek felel meg) vonatkozásában korábban keletkezett az NSH jogelődjének, a Gyermek-, Ifjúsági és Sportminisztériumnak vagyonkezelői joga, amely időközben a Sportfóliora került átruházásra. A Sportfólio vagyonkezelői joga a Fővárosi Kerületek Földhivatalának 214016/2/2004./02. 11. 21. számú határozatával bejegyzésre került.

A Nemzeti Sporthivatalról szóló 297/2004. (X. 28.) számú Kormányrendelet 6. § (2) a) pontja értelmében a Kormány, a GYISM jogutódjaként a sportügyek tekintetében létrehozta az NSH-t. Az 1100/2004.(X. 12.) számú Kormányhatározat 1. pontjában a Kormány jóváhagyta a Sportfólio Kht. jogutód nélküli, végelszámolás útján történő megszüntetését, mely feladat tekintetében 2005. december 31-ei határidőt állapított meg. A Kormány a 1039/2004. (IV. 27.) számú határozatában (a "Kormányhatározat") az Úszó Európa-bajnokság megrendezéséhez kapcsolódó létesítményfejlesztési program végrehajtására a 2005. évre 1508 millió, míg a 2006. évre 659 millió forint költségvetési támogatást biztosított az NSH jogelődje, a GYISM részére.      

Figyelemmel az Ingatlan közös tulajdoni jellegére és osztott használati viszonyaira, továbbá arra a körülményre, hogy az Ingatlan telekalakítás útján történő megosztása jogilag nem lehetséges, a Felek megállapodást kívánnak kötni az Ingatlanon meglévő és létesítendő felépítmények tulajdonjogával, használatával és hasznosításával, valamint az NSH által tervezett beruházással kapcsolatos kérdések tekintetében. A megállapodásban a Felek alapvetően három prioritást kívánnak érvényesíteni, ezek az alábbiak: egyrészről a Margitsziget mint kiemelt közterület közparki jellegének megóvása, fejlesztése, másrészről hogy a Magyarország és a magyar úszósport számára kiemelkedő jelentőségű Úszó Európa-bajnokság megrendezéséhez szükséges létesítmények időben rendelkezésre álljanak, valamint az esemény eredményesen és magas szinten megrendezhető legyen, harmadrészről, hogy az Ingatlanon a beruházással egy időben a fővárosi polgárok érdekeit szolgáló környezeti javulás legyen elérhető.

1.
A MEGÁLLAPODÁS TÁRGYA

1.1. Jelen Megállapodás tárgya a Budapest, XIII. kerület, belterület Margitsziget 23800/7 helyrajzi számú, mindösszesen 79235 m2 területű, a Magyar Állam és a Főváros osztatlan közös tulajdonában álló Ingatlanon létesítendő felépítmények tulajdoni kérdéseinek, az Ingatlan széles értelemben vett használati és hasznosítási viszonyainak a Felek mint Tulajdonostársak közötti szabályozása, különös tekintettel az Úszó Európa-bajnokság megrendezéséhez szükséges létesítmények fejlesztése, kivitelezése és működtetése céljából a jelen Megállapodás 2. fejezetében leírt Beruházás tervezett végrehajtására. Ugyancsak a jelen Megállapodás tárgyát képezi a Főváros által a Beruházással illetve a Járulékos Beruházással összefüggésben megállapított követelményrendszernek („az Építtetői Kötelezettségek”) továbbá a Megállapodás 2.4. pontjában és 3. fejezetében foglalt Járulékos Beruházásnak a meghatározása, amely Építtetői Kötelezettségek és Járulékos Beruházás teljesítése a Felek szándéka szerint alkalmas az Ingatlan és közvetlen térsége -    mint kiemelten védett zöldövezeti terület megóvására, illetve rehabilitációjára.
2.
A BERUHÁZÁS 

1.2. Az Úszó Európa-bajnokság megrendezése érdekében az NSH létesítményfejlesztési beruházást kíván végrehajtani az Ingatlanon. Ennek keretében az NSH egy, a 2.2. pont rendelkezései szerint a későbbiekben kiválasztásra kerülő Építtetőn keresztül meg kíván építtetni egy új, 50 méteres, szinkronúszásra és vizilabdázásra is alkalmas versenymedencét, egy műugró medencét és műugró tornyot, továbbá a hozzájuk tartozó vízgépészeti berendezéseket, valamint a később – a versenyek idejére átmenetileg - mobil eszközökkel kiegészíthető fix lelátókat a kapcsolódó egyéb funkciókkal együtt (a "Beruházás"). A Beruházással összefüggésben felújításra kerül a Budapest, XIII. kerület belterület 23801 Hrsz-ú ingatlanon elterülő Nemzeti Sportuszoda, amely létesítmény így a megváltozott nemzetközi követelményeknek eleget tud tenni és ezáltal funkciója tartósan fenntartható. A fejlesztési terület, illetve a Beruházás keretében megvalósuló létesítmények pontos elhelyezkedését, az egyes létesítmények műszaki-technikai paramétereit a jelen Megállapodáshoz 1. számú mellékletként csatolt építési engedélyezési tervek tartalmazzák (az "Engedélyes Tervek").  

1.3. Felek tudomásul veszik, hogy az NSH önálló döntésétől függően jogosult a Beruházás teljes megvalósítására a Sportfoliót vagy bármely más, az NSH közvetlen irányítása alatt álló gazdasági társaságot, közhasznú társaságot vagy egyéb szervezeti formában működő személyt építtetőként megbízni, akit ugyancsak megilletnek az NSH jelen Megállapodás szerinti jogai. Ugyanígy jogosult az NSH arra is, hogy amennyiben így határoz, építtetőként egy kifejezetten erre a célra létrehozott projekt társaságot bíz meg; ebben az esetben is megilletik a projekt társaságot az NSH részére ebben a Megállapodásban biztosított jogosultságok. Az építtetőként ilyen módon kijelölt személyre a továbbiakban a jelen Megállapodás Építtető-ként hivatkozik. A fentiek szerint a Beruházás megvalósítására kijelölt projekt társaságot – anélkül, hogy a jelen Megállapodás szerződő felévé válna - értelemszerűen megilletik a jelen Megállapodásból eredő mindazon jogok, amelyek az NSH-t jogosítják, illetve terhelik mindazok a kötelezettségek, amelyek az NSH-t terhelik. Az NSH kötelezettséget vállal, hogy az Építtető kijelöléséről hozott döntést követően a kijelölt Építtetővel kiadat egy írásbeli jognyilatkozatot a Főváros felé, amelyben a jelen Megállapodás szerinti, a Megállapodásban kifejezetten az Építtető – mint a Beruházást megvalósító személy, valamint a Megállapodás 4.2.(iii) alpontja és 6. fejezete alapján a beruházással megvalósuló létesítmények tulajdonosa - számára meghatározott kötelezettségek teljesítését vállalja, mindez azonban nem jelenti az NSH jelen Megállapodásból eredő felelősség alóli mentesülését.  

1.4. A Főváros a jelen Megállapodás aláírásával kijelenti, hogy az Engedélyes Tervek Főpolgármesteri Hivatal érkeztető bélyegzőjével ellátott, jelen Megállapodás 1. számú mellékletként csatolt teljes, eredeti dokumentációját egy példányban az NSH-tól átvette, azokat teljes mértékben megismerte és a jelen Megállapodás aláírásával tulajdonostársi minőségében hozzájárul az Ingatlanon végrehajtani tervezett Beruházás, így különösen, de nem korlátozva bontási, fakivágási és építési munkák megvalósításához, valamint jelen Használati Megállapodás aláírásával egyidejűleg a tulajdonosi hozzájárulását megadja. A Főváros hozzájárulását kizárólag az Engedélyes Tervekben foglaltak megvalósításához adja, azon túlmenően fenntartja magának azt a jogát, hogy amennyiben a Beruházás tekintetében kiadott építési engedély módosítása válik szükségessé, úgy az ehhez szükséges tulajdonosi hozzájárulás tekintetében a döntésre jogosult illetékes szervén keresztül, külön kérelem alapján hozza meg vonatkozó döntéseit. A Főváros határozathozatala tekintetében a 4.10. pont rendelkezéseit megfelelően alkalmazni kell. Ezen túlmenően, a Főváros kötelezettséget vállal arra, hogy az Engedélyes Tervek szerinti Beruházás végrehajtásához a továbbiakban esetlegesen szükséges jognyilatkozatokat megadja. A Tulajdonostársak ebbéli minőségükben kötelezettséget vállalnak, hogy a Beruházás megvalósítását elősegítik és nem tanúsítanak olyan magatartást, amely annak határidőben történő befejezését akadályozhatja vagy meghiúsíthatja.  

1.5. A Felek rögzítik, hogy a Főváros számára az Ingatlan értéke alapvetően az Ingatlan városi park, parkosított zöldterület jellegében fejeződik ki.  A Beruházás megvalósítása azonban feltételezi, hogy az Ingatlan területéről a Beruházást akadályozó faállomány kivágásra kerüljön, melynek pontos tervét az 1. sz. Mellékletben szereplő Engedélyes Tervek tartalmazzák. Ezáltal azonban az Ingatlan vagyoni értéke – a megszüntetni tervezett faállomány eszmei értékével – csökken.  Erre tekintettel, tehát kifejezetten a fakivágással okozott értékvesztés ellentételezéseképpen a Főváros szükségesnek tartja az Ingatlan jelen Megállapodás 2. sz. mellékleteként csatolt Használati Vázrajzon jelölt, jelenleg a Főkert Rt. tényleges használatában lévő területének, valamint a "Kalandpark" elnevezésű területnek (együttesen: a "Rehabilitációs Terület") a rehabilitációját („Rehabilitáció”). Rehabilitáción a Felek a Járulékos Beruházások elvégzését és a faállomány-visszapótlási kötelezettség teljesítését értik, melyek elvégzésére az NSH kötelezettséget vállal. 

A Főváros kijelenti és szavatolja, hogy a Rehabilitációs Terület kapcsán a Főkert Rt.-n és a Budapest Film Rt.-n kívül harmadik személynek nincs olyan joga, amelynek gyakorlása a Járulékos Beruházás megvalósítását akadályozza, vagy olyan joga, amelynek alapján harmadik személy hozzájárulása is szükséges lenne a Járulékos Beruházás megvalósításához. Amennyiben ilyen körülmény fennállna (ideértve a FŐKERT Rt-től és a Budapest Film Rt-től beszerzendő hozzájárulásokat is), a szükséges hozzájárulások beszerzése a Főváros feladata, a jelen bekezdésben rögzített határidők csúszása nélkül, ellenkező esetben a késedelmet a Főváros számára felróhatónak kell tekinteni. Felek megállapodnak, hogy a Rehabilitációs Területen található, a Főkert Rt. tényleges használatában lévő épületegyüttes (2 db épület) NSH részére, kiürített állapotban történő átadásának határideje 2006. augusztus 15.

A faállomány-visszapótlási kötelezettség a következőképpen valósul meg: a megszüntetendő faállomány teljes eszmei értékéből (amely eszmei értéket, a Felek által kölcsönösen elfogadott Radó-féle számítás alapján az Engedélyes Tervek tartalmazzák) le kell vonni azt az értéket, amelynek mértékében az NSH  – akár az Ingatlanon, akár az illetékes hatóság rendelkezése szerinti más helyen legkésőbb 2006. december 31. -ig – faállomány-visszapótlást teljesít (az NSH által a faállomány-visszapótlásra fordított összeg 17.800.000,- Ft + ÁFA, azaz tizenhétmillió nyolcszázezer forint + ÁFA, amelyet a felek szintén kölcsönösen elfogadnak). Amennyiben ezen összeg nem elegendő a  hatósági engedélyben meghatározott, faállomány-visszapótlási feladatok maradéktalan ellátására, az NSH vállalja az összeg kiegészítését, azzal, hogy a kiegészítés nem csökkentheti a 3.1 pontban szereplő összeget. A 3.1. pontban szereplő összeg erejéig az NSH vállalja az alább hivatkozott Járulékos Beruházások teljesítését. 

Az NSH vállalja, hogy építtetőként a Beruházással párhuzamosan az alábbiakban jelölt, a jelen Megállapodás 3. fejezetében és 3. számú mellékletében részletezett követelményrendszernek megfelelő tartalmú és az ott megjelölt összeg erejéig elvégzendő járulékos beruházást a jelen Megállapodás 3.3 pontjában meghatározott határidőben teljesíti a Főváros részére (a "Járulékos Beruházás"). Az 1.1. pontban meghatározott Építtetői Kötelezettségek körét ugyancsak a 3. sz. melléklet tartalmazza. 

Felek megállapodnak, hogy a Járulékos Beruházások megvalósítását az NSH a jelen Megállapodás aláírásával közvetlenül vállalja a Főváros részére. A Fentiek általános érvényének korlátozása nélkül, a Főváros hozzájárul ahhoz, hogy az NSH döntésétől függően az Építtető a Járulékos Beruházások tekintetében az NSH megbízottjaként részt vegyen a Járulékos Beruházások megvalósításában.       

Felek megállapodnak, hogy az NSH a Járulékos Beruházás megvalósítására - annak elnevezéséből adódóan is – csak abban az esetben lesz köteles, ha a Rehabilitációs Területnek a Beruházás megvalósításával összefüggő építési célú, vagy felvonulási területként történő igénybevételére sor kerül, vagy az Engedélyes Tervekben szereplő fakivágást ténylegesen megvalósítja (vagy megvalósíttatja).  Az egyértelműség kedvéért, az NSH nem lesz köteles sem a Járulékos Beruházás egésze, sem annak valamely része megvalósítására, ha az előző mondat szerinti igénybevételre, vagy a fakivágásokra nem kerül sor.  Amennyiben az NSH, illetve az ő megbízása alapján eljáró Építtető a Beruházással kapcsolatos bármely engedélyhez kötött építési munkát megkezd úgy, hogy az igénybevételre, vagy a fakivágásokra nem kerül sor, de a Beruházás megvalósítása annak bármely szakaszában, a Fővárosnak felróható okon kívül bármely okból meghiúsul, akkor az NSH az építési munkákkal érintett területek parkosítására, illetve a korábbi közpark funkciójú területek újraparkosítására lesz köteles, de nem kell a Járulékos Beruházást megvalósítania. Az újraparkosítást az eredeti környezeti állapotnak megfelelő állapot helyreállítása útján kell megvalósítani. Amennyiben azonban az igénybevétel, vagy a fakivágás megtörténne, de a Beruházás megvalósítása a Fővárosnak felróható okból meghiúsul, úgy az NSH a Járulékos Beruházások elvégzésére vonatkozó valamint  a faállomány-visszapótlási kötelezettsége alól szabadul. Úgyszintén szabadul az NSH a Járulékos Beruházás megvalósításának és a faállomány visszapótlásának kötelezettsége alól a Főváros irányában, ha a Járulékos Beruházás megvalósítása a Fővárosnak felróhatóan hiúsul meg. 

A Főváros vállalja, hogy a Rehabilitációs Területen található létesítményekkel kapcsolatos, a Járulékos Beruházások érdekében végzendő bármilyen típusú építési engedély (beleértve a felépítmények bontási, és a fakivágási engedélyt is) kiadáshoz szükséges tulajdonostársi hozzájárulást az NSH kérelmére a döntés meghozatalára jogosult szervén keresztül a 4.10 pontban foglaltak figyelembe vételével a lehető legrövidebb időn belül kiadja.   

1.6. Figyelemmel a jelen Megállapodás 5. és 6. fejezetében leírtakra, a Beruházás keretében megvalósuló sportlétesítmények, mint felépítmények az Építtető kizárólagos tulajdonába és használatába kerülnek.  Figyelemmel az 5. fejezetben az Építtető számára a Beruházás létesítményeivel kapcsolatban biztosított jogosítványokra, az NSH kötelezettséget vállal arra, hogy az Építtetővel mindenkor betartatja a jelen Megállapodás 4. és 5. fejezetében szabályozott, az Ingatlannal kapcsolatos használati, hasznosítási szabályokat, míg az Építtető az említett külön jognyilatkozatban vállal kötelezettséget az esettől függően azok tiszteletben tartására, illetve betartására, és jelenti ki, hogy az általa tulajdonolt létesítmények használata és hasznosítása nem sértheti a Főváros és a többi Tulajdonostárs jelen Megállapodás szerinti jogait. 

1.7. A Járulékos Beruházás keretében a Rehabilitációs Területen megépülő létesítmények, így a megújuló városi parkok és terek, valamint a felújításra kerülő létesítmények a Magyar Állam és a Főváros osztatlan közös tulajdonába, de a Főváros kizárólagos használatába kerülnek.

1.8. A Beruházás építési engedélye jogerőre emelkedését követően az Építtető az építési munkákat jogosult haladéktalanul megkezdeni. Felek tudomásul veszik, hogy az építési engedélyezési eljárásban a Sportfólio jár el építtetőként, ugyanakkor a 46/1997.(XII. 29.) KTM. Rendelet 23.§ (2) bekezdése alapján az építési engedélyt változatlan feltételekkel és műszaki tartalommal az Építtető is felhasználhatja (ha az Építtető személye a Sportfoliótól eltérő lesz).

1.9. A Tulajdonostársak megállapodnak, hogy a Beruházás, valamint a Járulékos Beruházás teljes időtartama alatt az Építtető az Ingatlan területét (elsődlegesen a nem parkosított részt) a Beruházással és a Járulékos Beruházással összefüggésben, annak megvalósításához szükséges minimális mértékben és ideig jogosult lesz a kivitelezési munkák elvégzése érdekében birtokában tartani és használni.  Építkezési célú felvonulási területként elsősorban a jelenlegi "Kalandpark" vehető igénybe. Amennyiben a Beruházás építési engedélynek megfelelő kivitelezési munkái az Ingatlan egyéb területeinek az igénybevételét teszik szükségessé, úgy az Építtető a munkák befejezésével az Ingatlan ezen területein köteles lesz visszaállítatni a kivitelezési munkák megkezdését megelőzően fennálló funkciókat és ezen belül a közpark funkciójú területeket újraparkosítani. Építtető úgy köteles ezen feladatait elvégezni, hogy ezzel az eredeti környezeti állapotnak megfelelő állapot jöjjön létre. Az építési terület birtokba vételétől a Beruházás teljes megvalósításáig, a Beruházással kapcsolatos valamennyi építkezési és felvonulási területen a költségeket és a kárveszélyt az NSH és Építtető egyetemlegesen viseli.

1.10. Az NSH a Beruházást és a Járulékos Beruházást az Előzményekben említett állami költségvetési forrásból kívánja megvalósítani. Ennek megfelelően a Beruházás finanszírozásáról - a Kormányhatározatban megjelölt, illetve az annak alapján a Magyar Köztársaság 2005. és 2006. évi költségvetésébe beállítandó összegek terhére - teljes mértékben az NSH köteles gondoskodni.  Az NSH a Beruházás megvalósításához szükséges forrást az Építtető részére külön jogviszony keretében biztosítja. A Főváros tudomásul veszi, hogy az NSH a saját önálló döntése szerint jogosult lesz meghatározni a közte és az Építtető közötti, a Beruházás finanszírozásával kapcsolatos jogviszony bármely elemét.  Mivel a Járulékos Beruházás megvalósítását az NSH közvetlenül vállalja a Főváros részére, a Járulékos Beruházások finanszírozására teljes mértékben az NSH vállal kötelezettséget. Felek rögzítik és az NSH kifejezetten nyilatkozza, hogy a Polgári Törvénykönyv  37. §-ban foglaltaknak megfelelően az NSH-t, mint költségvetési szervet a költségvetését meghaladó mértékben is terheli a kártérítési és kártalanítási kötelezettség, valamint az a kötelezettség, amelyet jóhiszemű személyek - így jelen esetben a Főváros - irányában vállalt. A Rehabilitációs Terület, illetve az Ingatlannak a Beruházás és a Járulékos Beruházás megvalósítására történő ideiglenes használatért a Fővárost ellenérték nem illeti meg.

1.11. Az NSH kötelezettséget vállal arra, hogy a Beruházással érintett fejlesztési területen és a Rehabilitációs Területen csak a jelen Megállapodás rendelkezéseinek, illetve az illetékes építési hatóság által kiadott építési engedélynek megfelelő kivitelezési munkát végeztet. Kötelezettséget vállal továbbá arra is, hogy az építészeti tervek alapján előre nem látható, de szükségessé váló építési tevékenységekről, vagy az azokhoz szükséges előkészítő munkákról a Fővárost folyamatosan tájékoztatja. Az engedélyezett tervektől történő eltérés esetén  - amennyiben az eltérés az építési engedély módosítást is szükségessé teszi – az NSH köteles ezen tervek tekintetében külön megkérni a Főváros tulajdonosi hozzájárulását. Az ilyen hozzájárulás megadásával kapcsolatban a Főváros jóhiszeműen köteles eljárni és döntésének meghozatalára a 4.10. pont rendelkezéseit megfelelően alkalmazni kell.  

2.11  Az NSH vállalja, hogy az Ingatlanon létesítendő felépítményeket e Megállapodás aláírásától számított 10 éven belül nem kívánja állandó jelleggel (tartósan) befedni, és ez idő alatt az Ingatlanon újabb, az Úszó Európa Bajnokság megrendezéséhez szükségeseken túlmutató beruházásokat nem kíván megvalósítani.

3. 
A JÁRULÉKOS BERUHÁZÁSOK

1.12. A Járulékos Beruházás körét, az annak keretében elvégzendő munkák meghatározását, azok technikai, műszaki paramétereit, valamint az azokkal kapcsolatban az NSH által betartandó általános követelményeket a jelen Megállapodás 3. számú melléklete tartalmazza. A Felek rögzítik, hogy a Járulékos Beruházások elvégzésére az NSH –120.408.000,- forint + ÁFA, azaz százhúszmillió négyszáznyolcezer forint plusz ÁFA összeghatár erejéig – az eredeti költségvetési előirányzaton belül - vállal kötelezettséget. Amennyiben a Járulékos Beruházások tényleges kivitelezése során esetlegesen az derülne ki, hogy – a tényleges és bizonyított ráfordítások alapján – a keret a Járulékos Beruházások teljes megvalósítására nem lenne elegendő, akkor a felek haladéktalanul egyeztetést kezdenek a keret tartása érdekében. A teljes egyértelműség kedvéért a felek leszögezik, hogy a jelen bekezdésben rögzített költségkeret nem bővíthető, az a Járulékos Beruházások megvalósítására rendelkezésre álló és felhasználható teljes összeget jelenti, amelynek függvényében kell a Járulékos Beruházások körét és műszaki tartalmát esetlegesen módosítani. 

1.13. A Járulékos Beruházást az NSH köteles megvalósítani illetve megvalósíttatni a Főváros részére. 

1.14. Az NSH vállalja, hogy a Járulékos Beruházás keretében elvégzendő munkák közül a 3. számú melléklet A. pontjában foglalt munkákat 2006. június 30-ig, míg ugyanezen melléklet  B. pontjában foglalt munkákat 2006. szeptember 30-ig befejezi és a jelen Megállapodásban foglaltak szerinti módon és időben azokat a Főváros részére birtokba adja, míg a 3. sz. melléklet C. pontjában foglalt Építtetői Kötelezettségeket a Beruházás és a Járulékos Beruházások megvalósítása során mindvégig megtartja. Figyelemmel a 4.11. pontban foglaltakra is, Felek megállapodnak, hogy a 3.1. pontban foglalt tartalmi módosulás miatt csak a 2006. szeptember 30-ig elvégzendő Járulékos Beruházás körébe tartozó munkák tekintetében lehetséges határidő módosítás, illetve póthatáridő kérelmezése. Az NSH kötelezettséget vállal arra, hogy a Járulékos Beruházás keretében megvalósult építményekre – amennyiben az építési jogszabályok alapján annak megléte kötelező – a végleges és jogerős használatbavételi engedélyt beszerzi. A Járulékos Beruházások során az NSH az illetékes építésügyi hatóságok irányában – hacsak a Felek ellenkezően nem állapodnak meg – közvetlenül, vagy megbízottja útján jár el, amelyhez a Főváros minden szükséges közreműködést - így különösen nyilatkozatok kiadását, dokumentumok aláírását, stb. - a 4. 10. pont szerinti eljárási rend alapján köteles megadni. Amennyiben bármely engedély, különösen az építési vagy a használatbavételi engedély beszerzése a Fővárosnak felróható okból marad el , úgy  az NSH-t ezzel összefüggésben semmilyen felelősség nem terheli. A végleges és jogerős használatbavételi engedélyen az olyan használatbavételi engedélyt kell érteni, ami nem ideiglenes jellegű és a Járulékos Beruházás tekintetében nem is szakaszolt. 

1.15. A Járulékos Beruházás keretében megvalósuló munkákat, azok befejezését követően az NSH a Főváros birtokába és kizárólagos használatában adja, jegyzőkönyv felvételével. Az NSH a Járulékos Beruházást írásban jelenti készre a Fővárosnak (a jelen Megállapodásban rögzített értesítési címre küldött értesítéssel), és a Feleknek a készre jelentés kézhezvételétől számított 8 munkanapon belül le kell folytatni az átadás-átvételi eljárást. Amennyiben az átadás-átvétel a Főváros késedelme miatt csúszik, az ilyen késedelem időtartamára a 8.1. pont szerinti kötbér nem érvényesíthető. Amennyiben a Járulékos Beruházás, illetve annak meghatározott része az átadás-átvételkor nem felel meg a jelen Megállapodás előírásainak, úgy a Főváros kifogásait a feltárt hibák részletes megjelölésével a jegyzőkönyvben kell rögzíteni. A Főváros és az NSH a jegyzőkönyvben feltárt hiányosságok pótlására és hibák kijavítására kötelesek ésszerű póthatáridő(k)ben megállapodni.  A rendeltetésszerű használatot nem akadályozó hibák a Járulékos Beruházás keretében megvalósult munkák átadás-átvételét nem befolyásolják, azaz a Főváros ilyen jellegű hibákra való hivatkozással az átvételt nem tagadhatja meg.  Ha az átadás-átvételre az NSH-nak, illetve megbízottjának nem felróható okból nem kerül sor, a hibajegyzékben felvett hibák kijavítását követően a Járulékos Beruházás létesítményeit a jelen Megállapodás értelmében átvettnek kell tekintetni, mindez azonban nem mentesíti az NSH-t – a jogszabályok által megkívánt esetekben – a használatbavételi engedély megszerzésének kötelezettsége alól. 

3.5.
 Az NSH kötelezettséget vállal arra, hogy amennyiben nem állami költségvetési forrásból valósítja meg a Járulékos Beruházást, úgy a Járulékos Beruházás fenti 3.1 pont szerinti és a 2.4. pont szerinti faállomány-visszapótlási kötelezettség együttes bruttó értéke erejéig legkésőbb a Járulékos Beruházás megkezdésének időpontjáig,  azonnali beszedési megbízás benyújtására hatalmazza fel a Fővárost mint kedvezményezettet a Kincstárnál vezetett alábbi számlaszámú kincstári számlája tekintetében: Nemzeti Sporthivatal 10032000-00287838-50050000. Az azonnali beszedési megbízás benyújtására történő felhatalmazó levelet a 36/1999.(XII. 27.) PM rendelet 1/d. számú mellékletében foglalt formában a Kincstár illetékes szervéhez az Építtetővel kötött releváns szerződés aláírásától számított 30 napon belül benyújtja.      

1.16. A Főváros az azonnali beszedési megbízás benyújtására abban az esetben válik jogosulttá, ha az NSH a 8.1. szakaszban, illetve a 8.2. szakaszban meghatározott valamely fizetési kötelezettségét nem teljesíti. Ennek érdekében a Főváros az azonnali beszedési megbízás benyújtásának tervezett napját 30 nappal megelőzően írásbeli fizetési felszólítást köteles küldeni az NSH részére, amelyben megjelöli az igényelt összeget, annak jogcímét és csatolja az összeg meghatározásának alapjául szolgáló bizonylatok másolatát (ha vannak ilyenek). Amennyiben az NSH a fizetési felszólítástól számított 30 napon belül a fizetést önként nem teljesíti, a Főváros jogosulttá válik az azonnali beszedési megbízás benyújtására.

4.
AZ INGATLAN HASZNÁLATÁNAK MEGOSZTÁSA 

1.17. A Tulajdonostársak megállapodnak abban, hogy az osztatlan közös tulajdonban lévő Ingatlan használatát, hasznosítását, valamint az Ingatlannal kapcsolatos költségek viselését egymás között az alábbiak szerint megosztják. 

1.18. Az Ingatlan birtoklása, használata, hasznosítása, és ennek megfelelően a költségek viselése megosztásának alapját a jelen Megállapodás 2. számú Mellékletét képező használat-megosztási vázrajz (a "Használati Vázrajz") tartalmazza. A Használati Vázrajz az Engedélyezési Tervekkel és az Ingatlan hivatalos helyszínrajzával összhangban, szöveges és rajzi formában jól elkülöníthető módon tartalmazza a (i) Felek kizárólagos birtokába, használatába, hasznosításába kerülő földterületet , (ii) az Ingatlanon már jelenleg is fennálló és a Felek, illetve az általuk megjelölt szervezetek kizárólagos használatába kerülő felépítményeket (létesítményeket) annak meghatározásával, hogy az adott létesítmény használatára és hasznosítására melyik Fél a kizárólagosan jogosult és (iii) a Beruházás keretében megvalósuló létesítményeket annak meghatározásával, hogy annak kizárólagos tulajdonosa és használója az Építtető lesz és (iv) az Ingatlan közterületi státuszú, vagy a nagyközönség számára egyébként nyitva álló részeit, továbbá, (v) a Felek elkülönült használatba tartozó területek megközelítésére, az átjárásra szolgáló területeket. 

1.19. Mind az NSH, mind a Főváros jogosult a jogszabályokból adódó feladatai vonatkozásában, a kizárólagos használatában lévő ingatlanrész és felépítmények ingyenes használójának, kezelőjének, vagyonkezelőjének kijelölésére.

1.20. Az adott Fél jogosult az Ingatlanból a Használati Vázrajz alapján az adott Fél számára kijelölt terület kizárólagos birtoklására, használatára és hasznosítására, a kizárólagos használatában lévő területen építendő felépítmények tekintetében – amennyiben arra az ingatlan-nyilvántartási jogszabályok lehetőséget adnak – a kizárólagos használati joga ingatlan-nyilvántartási bejegyzésére. Az adott Tulajdonostárs arra is jogosult, hogy a kizárólagos használatába tartozó terület, illetve létesítmény tekintetében harmadik személlyel bérleti, üzemeltetési szerződést kössön, harmadik személyeknek az Ingatlanon álló létesítményei tekintetében használati, földhasználati jogot biztosítson, mindez azonban nem eredményezheti a jelen Megállapodásban megállapított használati viszonyok megváltoztatását. 

Ha a harmadik személyekkel kötendő, a fenti kritériumoknak megfelelő szerződés megkötéséhez, vagy módosításához a többi Tulajdonostárs hozzájárulása szükséges, úgy azt a többi Tulajdonostárs köteles megadni, illetve a Tulajdonostársak vállalják, hogy az ilyen esetben őket megillető előbérleti, előhaszonbérleti jogukat nem fogják gyakorolni. Amennyiben bármely Tulajdonostárs által indított vagy megindítandó hatósági eljárás sikeres lefolytatásához a többi Tulajdonostárs hozzájárulása szükséges, úgy az ilyen hozzájárulásról szóló döntés meghozatalára a jelen Megállapodás 4.10. pontjában foglaltakat kell alkalmazni. A Felek vállalják, hogy mind a Beruházás és Járulékos Beruházás tartama alatt, mind azt követően egymás számára kölcsönösen biztosítják az Ingatlan másik Fél által használt részeinek, illetve a Beruházás létesítményei zavartalan megközelítését az erre a célra a Használati Vázrajzon átjárásra szolgáló területként megjelölt területek biztosítása útján, azzal a feltétellel, hogy a megközelítés, átjárás csak a minimális szükséges mértékben történhet a meglévő zöldfelületeken keresztül, mely esetben az átjáró Fél teljes felelőséggel tartozik az esetleges károk helyreállításáért. 

1.21. Valamennyi Tulajdonostárs kijelenti, tudatában van annak, hogy a Margitsziget városi park keretövezetbe sorolt közterület. E státuszából eredően az elsődleges cél az, hogy a margitszigeti létesítményeket a Főváros lakossága rendeltetésének megfelelően használja, ezért a szigeten kerítést létesíteni csak a legszükségesebb esetekben lehet. Fentiek általános érvényének korlátozása nélkül a Felek jogosultak lesznek körülkeríteni a Használati Vázrajz alapján a kizárólagos használatukban álló területeket, létesítményeket.  Ennek keretében az Építtető ugyancsak jogosult lesz a Beruházás keretében megvalósuló, saját tulajdonába kerülő létesítmények elkerítésére.  A kerítések létesítése az átjárásra szolgáló területek használatát nem korlátozhatja. 

1.22. A közterületi jellegű, ill. a nagyközönség számára megnyitott területeket bármely Tulajdonostárs használhatja ugyanolyan módon és célra, mint ahogyan azt a nagyközönség teheti.

1.23. Felek mindegyike saját maga gondoskodik a Használati Vázrajz alapján a számára kijelölt területek illetve létesítmények fenntartásáról és karbantartásáról, illetve mindegyikük saját maga viseli a Használati Vázrajz alapján az adott Fél számára kijelölt területek, illetve létesítmények használatával, fenntartásával és karbantartásával kapcsolatban felmerült valamennyi költséget és kiadást. Ha valamely átjárásra szolgáló terület kizárólag vagy lényegében, meghatározó mértékben az egyik Tulajdonostárs érdekeit szolgálja, úgy az e terület használatával, fenntartásával és karbantartásával kapcsolatos valamennyi költséget és kiadást a használó Tulajdonostárs köteles viselni. 

1.24. A körülkerített, valamint az egyéb kizárólagosan használt területek, illetve létesítmények közrendjének és közbiztonságának fenntartása az adott területrész vagy létesítmény Használati Vázrajz szerinti használójának kizárólagos kötelessége. Az adott területet vagy létesítményt kizárólagosan használó Fél ugyancsak kizárólagosan viseli a polgári jog szabályai szerint az általa használt területen vagy létesítményben bekövetkezett károkat, továbbá a felek egymás közti viszonylatában kizárólagosan felel a harmadik személynek okozott károkért, kivéve, ha az valamely más Tulajdonostársnak róható fel.  

1.25. Mindegyik Fél biztosítja és egyben köteles tűrni azt, hogy a másik Fél az általa kizárólagosan használt létesítmények bármely felújítási, karbantartási munkálatait – amennyiben azok elvégzése nem építési engedély-köteles tevékenység - elvégezhesse, és ehhez a szükséges mértékben valamely más Tulajdonostárs kizárólagos használatában álló területet vegyen igénybe. Az ilyen igénybevételre csak akkor kerülhet sor, ha a munkálatok más módon nem, vagy csak aránytalanul költségesebb módon végezhetők el. A tervezett igénybevételről a többi Felet 30 nappal előzetesen értesíteni kell és a munkák befejezésekor a 2.8. pont rendelkezéseit kell értelemszerűen - a Főváros által elvégzett munkákkal kapcsolatban is - alkalmazni. Amennyiben a jelen szakaszban jelölt (nem a Beruházás elvégzésével kapcsolatos) felújítási, karbantartási munkák elvégzése építési engedély köteles tevékenységgel jár, úgy ahhoz az adott Félnek a többi Fél hozzájárulását kell kérni. Az ilyen hozzájárulással kapcsolatos döntés meghozatalára az alábbi 4.10. pont rendelkezései irányadók.   

1.26. Felek megállapodnak, hogy amennyiben a jelen Megállapodás valamely Fél döntésének meghozatala tekintetében másképp nem rendelkezik, a jelen Megállapodás alapján a másik Fél kérelmére a közös tulajdonnal összefüggő bármely kérdés eldöntését haladéktalanul illetékes döntési fórumuk elé terjesztik, mely szervnek a kérelem tárgyában a kérelem beérkezését követő soron következő ülésén kell döntenie. Amennyiben a fentiek szerint nincs mód a kérdés napirendre tűzésére, úgy a határozat meghozatalára irányadó határidő negyvenöt (45) nap. Amennyiben e kötelezettségét az érintett Fél nem teljesíti, úgy felelősségére a Ptk. általános szabályai lesznek irányadók.

1.27. A Felek megállapodnak – a 3.3. pontban foglaltakra is tekintettel – abban, hogy az NSH késedelembe esik, ha az NSH vagy az általa megbízott személy a Járulékos Beruházás tekintetében bármely, e Megállapodásban vállalt kötelezettségét (i) határidőre nem teljesíti, és a megvalósításhoz nem kér az eredeti határidő lejárát legalább 45 nappal megelőzően póthatáridőt, (ii) határidőre nem teljesíti és kér ugyan az (i) pontban jelölt határidőben póthatáridőt, de a póthatáridő mértékében a Felek NSH-nak felróható okból nem tudnak megállapodni, (iii) a Felek által kölcsönösen elfogadott póthatáridőre sem teljesíti. Az NSH késedelme esetén a jelen Megállapodás 8.1 pontjában jelölt jogkövetkezmény mellett a késedelemmel érintett, illetve a még el nem végzett munkálatokat a Főváros külön felszólítás nélkül is jogosult az NSH költségére saját maga elvégezni, illetve elvégeztetni. Az NSH által a jelen szakasz alapján kért ésszerű, az adott munkálatok jellegéhez igazodó póthatáridő megadása a Főváros részéről csak akkor tagadható meg, ha az így meghosszabbított határidő a Főváros számára igazoltan jelentős érdeksérelemmel járna. Az NSH póthatáridő tekintetében előterjesztett kérelmére a Főváros 45 napon belül köteles álláspontját írásban jelezni. Amennyiben a Főváros 45 napon belül álláspontját nem közli, úgy hozzájárulását a póthatáridő tekintetében megadottnak kell tekinteni. 

5. 
A Beruházás létesítményei és a Járulékos Beruházás használatára vonatkozó külön szabályok
1.28. Az Építtető lesz jogosult a Beruházás eredményeképpen megvalósuló, valamennyi létesítmény és a létesítmény működéséhez szükséges terület kizárólagos birtoklására, használatára és hasznosítására, az ezekkel kapcsolatos valamennyi üzemeltetési, fenntartási, karbantartási és felújítási költség viselése mellett. Felek megállapodnak, hogy a Beruházás eredményeképpen megvalósuló létesítmények üzemeltetéséből, használatba adásából, vagy egyéb módon történő hasznosításából származó bevételek kizárólag az Építtetőt illetik meg. Amennyiben a Beruházás az Úszó Európa-bajnokságon kívül más jelentős európai, vagy világverseny megrendezése miatt a Margitsziget terheltségének növekedésével jár, úgy az NSH tudomásul veszi, hogy a Főváros a hivatkozott további, az Úszó Európa Bajnokságon kívüli verseny megrendezéséhez szükséges közterület-használati engedélyt csak azzal a feltétellel adja ki, ha előzetesen az adott verseny szervezője a Főváros felé kötelezettséget vállal, hogy megfizeti az adott verseny lebonyolítással közvetlen összefüggésben keletkezett rendkívüli parkfenntartási költségeket a Fővárosi Önkormányzat részére. 

1.29. Az Építtető a kizárólagos hasznosítási joga alapján a Beruházás keretében létrehozott létesítményeket jogosult saját maga üzemeltetni, vagy más üzemeltetőt megbízni a saját maga által meghatározott feltételek szerint. Ennek keretében a létesítményeket jogosult a szomszédos Nemzeti Sportuszodával összevontan, vagy akár attól elkülönülten működtetni. Az NSH, illetve az Építtető szabadon jogosult meghatározni továbbá, hogy a kizárólagos használatába kerülő létesítmények használatát milyen feltételek mellett, milyen mértékben teszi lehetővé a nagyközönség vagy más személyek számára. 

1.30. A Beruházás eredményeképpen létrejövő létesítményeket az NSH az olimpiai központokról szóló a 38/2004. (III. 12.) Korm. rendeletben foglaltaknak megfelelően elsősorban versenysport felkészülési háttereként, másodsorban lakossági sport céljaira kívánja használni. A Tulajdonostársak és különösen a Főváros kötelezettséget vállalnak arra, hogy az alkalomszerűen történő sportesemények megrendezése esetén a létesítmények kulturált megközelítését lehetővé teszik, a Főváros lehetővé teszi továbbá, hogy a kizárólagos használatában lévő területen a nagyobb közönségi igénybevétellel járó kiemelt versenyek esetén felállítandó mobillelátókat odaszállítsák és elhelyezzék. Ugyanakkor az NSH köteles arról gondoskodni, hogy az adott sportesemény szervezője – a Fővárossal és az NSH-val kötött külön megállapodás alapján - minden egyes sporteseményt követően az Ingatlannak Főváros kizárólagos használatában lévő részein a mobillelátók elhelyezése, szállítása és használata által, illetve azzal összefüggésben esetlegesen okozott károkat viselje, illetve azokat helyreállítsa, ide értve a csonkolt fák és az átültetett fák esetleges kipusztulását követő fapótlásokat is. A Főváros jelen szakaszban megadott hozzájárulásai nem befolyásolják azt, hogy a létesítményekben megrendezésre kerülő események során az NSH-nak, vagy az esemény szervezőjének kötelessége a szükséges közterület-használati hozzájárulást a Főváros illetékes szervétől beszerezni.  

1.31. Felek megállapodnak, hogy a Járulékos Beruházás során megvalósítandó fejlesztések eredményeképpen létrejövő létesítmények, parkok és közterek használatára és hasznosítására a Főváros lesz kizárólagosan jogosult. 

1.32. A Járulékos Beruházás befejezését követően a Főváros lesz kizárólagosan felelős a Járulékos Beruházás üzemeltetéséért, - a természetes elhasználódás figyelembevételével – az átadás-átvételkori állapot fenntartásáért és az ezzel összefüggésben felmerülő költségeket kizárólag a Főváros köteles viselni. 

6.
Földhasználati jog
1.33. Felek megállapodnak, hogy az Ingatlan Használati Vázrajz szerinti, az NSH kizárólagos használatában álló területére, földhasználati szerződés megkötésével az Építtető részére földhasználati jogot biztosítanak. Az ily módon biztosítandó földhasználati jog alapján a Beruházás keretében létesített építmények önálló ingatlanként, önálló helyrajzi szám alatt kerülnek majd az ingatlan-nyilvántartásban feltüntetésre és azok kizárólagos tulajdonosa az építtetőként eljáró Építtető lesz. A földhasználati jog biztosításáért a Fővárost ellenérték nem illeti meg. 

1.34. A Felek tudomásul veszik, hogy a jelen fejezet szerint létesítendő földhasználati jog érvényes alapításához a megkötendő földhasználati szerződésben valamennyi Tulajdonostársnak szerződő félként kell részt vennie. Felek erre tekintettel kötelezettséget vállalnak, hogy a jelen Megállapodás aláírását, vagy az NSH által az Építtető személyének a Fővárossal történő közlését követő 45 napon belül a 6.1 pont szerinti földhasználati szerződést megkötik, és a szerződés aláírása feltételét kizárólag az a körülmény képezheti, hogy a földhasználati szerződés alapján az Építtető csak a jelen Megállapodásban meghatározott Ingatlan-részeken és csak a jelen Megállapodásban meghatározott Beruházást valósíthatja meg. 

1.35. Az NSH jogosult arra, hogy a jelen Megállapodásból, illetve egyébként tulajdonostársi minőségéből fakadó jogokat átruházza az Építtetőre, illetve e jogok gyakorlását átengedje a részére, ugyanakkor az NSH-t a jelen megállapodás szerinti kötelezettségek teljesítéséért, így különösen a Járulékos Beruházás megvalósításáért, a Tulajdonostársak irányában továbbra is az NSH marad a felelős. 

7. 
Elidegenítés
1.36. Bármely Tulajdonostárs az Ingatlan őt megillető tulajdoni hányadát (és vagyonkezelői jogát) csak olyan személyre ruházhatja át bármely jogcímen, aki az átruházást megelőzően az átruházás megtörténtétől, mint feltételtől függően a jelen Megállapodáshoz félként csatlakozik, úgy, mint ha eredetileg is a jelen Megállapodás szerződő fele lett volna az átruházó Tulajdonostárs pozíciójában. Az Építtető a Beruházási felépítmények tulajdonjogát csak olyan személyre ruházhatja át bármely jogcímen, aki az átruházást megelőzően az átruházás megtörténtétől, mint feltételtől függően egy írásbeli jognyilatkozatot tesz a Tulajdonostársak felé, amelyben a jelen Megállapodás szerinti, a Megállapodásban kifejezetten az Építtető számára meghatározott kötelezettségek teljesítését vállalja. 

1.37. A Főváros az egyértelműség kedvéért kijelenti, hogy a Magyar Állam tulajdoni hányada tekintetében a vagyonkezelői jog – a 7.1. szakaszban foglalt korlátozással – a vagyonkezelésre irányadó jogszabályok betartásával szabadon átruházható akár a jelenleg vagyonkezelőként megjelölt személyekre, akár más harmadik személyre. 

7.3.
Felek megállapodnak abban, hogy az Ingatlan, illetve a Beruházás eredményeként  önálló ingatlanként megvalósuló felépítmény elidegenítése során a Ptk-n alapuló elővásárlási joguk gyakorlásakor a 4.10. pont szerint járnak el.

8.
KÖTBÉR KIKÖTÉS

8.1.
Felek megállapodnak, hogy kizárólag a kötbér alkalmazhatósága tekintetében határidőre történő teljesítésnek a Járulékos Beruházások 3. számú mellékletben megjelölt határidőre történő műszaki átadás-átvételét, illetve ahol e Megállapodás birtokbaadásról rendelkezik, a birtokbaadást tekintik. Nem számít késedelemnek, ha a Járulékos Beruházások műszaki átadás-átvétele, illetve birtokbaadása megtörtént, de a végleges jogerős használatbavételi  engedély nem került kiadásra. Amennyiben az NSH az e Megállapodásban a Járulékos Beruházásokkal kapcsolatban általa vállalt bármely határidő, vagy póthatáridő tekintetében neki felróható módon késedelembe esik, az NSH napi 5 ezer (azaz ötezer) Eurónak megfelelő, az MNB által a fizetés napját megelőzően utoljára közzétett devizaárfolyam alapján kalkulált forint  kötbért köteles fizetni a Fővárosi Önkormányzat 11784009 – 15490012 számú költségvetési elszámolási számlájára.  A kötbér a késedelembe esés első napjától, a kötelezettség teljes körű rendezéséig, illetve, ahol e Megállapodás birtokbaadásról rendelkezik, a birtokbaadásig, a birtokbaadási jegyzőkönyvvel igazolt teljesítésének napjáig, illetve addig az időpontig, amikor a létesítményeket a 3.4. pont értelmében átvettnek kell tekinteni, áll fenn. Az NSH által késedelmi kötbér címén fizetendő összeg nem haladhatja meg a Járulékos Beruházás bruttó értékének a 10%-át. A teljes egyértelműség kedvéért a felek rögzítik, hogy az NSH a Járulékos Beruházások kapcsán akkor felel a teljesítés késedelméért, ha a Főváros a Járulékos Beruházások elvégzéséhez a teljesítéshez szükséges megfelelő határidőben megadta az összes szükséges felhatalmazást és engedélyt ahhoz, hogy az NSH, illetve az NSH megbízottjaként eljáró Építtető a Járulékos Beruházásokat elvégezhesse. Ebben a körben a Főváros különösen, de nem kizárólagosan arra köteles, hogy az alábbiakban jelzett kivétellel a Rehabilitációs Terület teljes egészét az NSH részére a Járulékos Beruházások elvégzése céljából kizárólagos birtokba adja, legkésőbb 2005. április 15-ig, és a Járulékos Beruházások kapcsán kért építési engedélyhez a szükséges tulajdonosi hozzájárulást megadja, olyan határidőben, hogy a Járulékos Beruházás elvégzésére legalább 6 (hat) hónapos építési idő maradjon az átadási határidő előtt. A Főváros, mint jogosult késedelme az NSH egyidejű késedelmét kizárja. Jelen pont rendelkezései értelemszerűen irányadók a jelen Megállapodás 2.4. pontja szerinti faállomány-visszapótlási kötelezettség késedelmes teljesítésére is.

8.2. 
Amennyiben az NSH a Járulékos Beruházással, vagy az annak keretében elvégzendő bármely munkarésszel kapcsolatos kötelezettségét nem teljesíti, a Főváros a Járulékos Beruházás, vagy az abból nem teljesített munkarész tekintetében – a teljesítés meghiúsulásának írásban történő bejelentésével egyidejűleg – jogosult lesz a jelen Megállapodástól a Járulékos Beruházások tekintetében elállni.  Amennyiben a Főváros a fentiek szerint a Járulékos Beruházás tekintetében eláll a Megállapodástól, jogosult lesz a meghiúsult Járulékos Beruházás bruttó értékének 20%-át kitevő meghiúsulási kötbér követelésére, és jogosult lesz továbbá az NSH által el nem végzett Járulékos Beruházást (vagy annak el nem végzett meghatározott részét) az NSH költségére mással elvégeztetni. Amennyiben az így felmerülő költségek összege a meghiúsulási kötbér összegét meghaladja, úgy a Főváros ezen felül kártérítésként a felmerült költségkülönbözet megtérítésére is igényt tarthat legfeljebb a Járulékos Beruházás fenti 3.1 pont szerinti és a 2.4. pont szerinti faállomány-visszapótlási kötelezettség együttes bruttó értéke erejéig. Az egyértelműség kedvéért az NSH által a Főváros részére a jelen szakasz szerint fizetendő kötbér, és a kártérítés együttes összege maximum bruttó 172.760.000 forint, azaz százhetvenkétmillió hétszázhatvanezer forint. Ezt meghaladóan a meghiúsulás és az elállás miatt a Főváros az NSH-val szemben további kártérítési igénnyel nem élhet.  A Főváros által a 3.5 pont rendelkezései szerinti azonnali beszedési megbízással terhelt számláról igénybe vett összeg értelemszerűen csökkenti az NSH által a fentiek szerint fizetendő kártérítés összegét. Az NSH által fizetendő meghiúsulási kötbér összegéből az NSH által a 8.1. szakasz alapján teljesített késedelmi kötbér teljes összegét minden esetben le kell vonni, azaz a Főváros által a fent jelzett mértékű meghiúsulási kötbér kizárólag az NSH által már megfizetett késedelmi kötbérrel csökkentett összeg erejéig követelhető. A meghiúsulási kötbért ugyancsak a 8.1. pontban foglalt Fővárosi számlára kell utalni.  Felek megállapodnak, hogy a Főváros elállási joga, illetve az NSH meghiúsulási kötbérfizetési kötelezettsége a Járulékos Beruházások (azok bármely része) tekintetében csak akkor áll be, ha az eredetileg megállapított határidő, vagy a Felek által kölcsönösen elfogadott póthatáridő 90 napot meghaladóan eredménytelenül eltelik.  Jelen pont rendelkezései értelemszerűen irányadók a jelen Megállapodás 2.4. pontja szerinti faállomány-visszapótlási kötelezettség meghiúsulására is.

9. 
EGYÉB RENDELKEZÉSEK
1.38. Mindegyik Fél maga viseli a jelen Megállapodás előkészítése és megkötése kapcsán az általa igénybe vett tanácsadók díjait és költségeit. Az Épületfeltüntetési és a  Használati Vázrajz elkészítésének költségeit az NSH viseli.

1.39. Ha a jelen Megállapodás valamely rendelkezése a magyar jog alapján érvénytelen, jogszabálysértő vagy bírói úton kikényszeríthetetlen, akkor a jelen Megállapodás csak a jogszabálynak ellentmondó, érvénytelen illetve bírói úton kikényszeríthetetlen részben válik érvénytelenné, és mindez nem érinti a megmaradó rendelkezések érvényességét és hatályát kivéve, ha a Megállapodás az érvénytelen rendelkezés hiányában értelmezhetetlenné, vagy érthetetlenné válna.

1.40. Felek vállalják, hogy a másik Fél erre irányuló ésszerű kérésére mindenkor átadnak minden olyan további dokumentumot, iratot, valamint a 4. 10. pont szerinti eljárási rend alapján megtesznek minden olyan további intézkedést  illetve kiadnak minden olyan nyilatkozatot, amelyek a jelen Megállapodás rendelkezései alapján szükségesek lehetnek a jelen Megállapodás céljainak teljesüléséhez.

1.41. A Felek megállapodnak abban, hogy a jelen Megállapodásból eredő és az azzal kapcsolatos közöttük felmerülő valamennyi vitás kérdést egymás között közvetlenül, békés úton kísérelnek meg rendezni. Amennyiben a vitás kérdések rendezése ilyen módon ésszerű, rövid időn belül (de a vita felmerülésétől számított legfeljebb kilencven napon belül) nem történik meg, a Felek, a perértéktől függően alávetik magukat a Pesti Központi Kerületi Bíróság vagy a Fővárosi Bíróság kizárólagos illetékességének.

1.42. A jelen Megállapodás kizárólag írásban módosítható. A jelen Megállapodásban szabályozott kérdésekben az itt írt szabályoktól csak valamennyi Tulajdonostárs egyetértésével lehet eltérni.

1.43. A jelen Megállapodással, illetve egyébként a közös tulajdonnal összefüggő ügyekkel kapcsolatos, a Felek közti vagy valamely Fél részére adandó minden értesítés, utasítás, felhívás, követelés vagy közlés csak írásban történhet és csak akkor érvényes, ha az alábbi címre kézbesítik személyes kézbesítés, ajánlott levél, vagy fax formájában. Ha az ajánlott levél "nem kereste" jelzéssel érkezik vissza, úgy azt a postára adást követő 5. napon kézbesítettnek kell tekinteni.

(a) A Főváros értesítési címe: Budapest Főváros Önkormányzata, 

Főpolgármesteri Hivatal

Vállalkozási és Vagyonkezelési Ügyosztály vezetője 

Cím: 1052 Budapest, Városház u. 9-11.

Fax: 327-18-34

Az NSH értesítési címe: 

Cím: 1055 Budapest, Hold u. 1. 

Fax: 301-9801

(b) A Sportfolió értesítési címe: 

Cím: 1064 Budapest, Bajcsy-Zsilinszky út 57. II. emelet
Fax: 473-2229

A fenti értesítési címét bármely Fél a többi Félhez a jelen szakasz előírásai szerint intézett nyilatkozattal megváltoztathatja. 

1.44. Ha a jelen megállapodás alapján, vagy egyébként a tulajdonostársi minőségéből adódóan valamely Tulajdonostárs egy másik Tulajdonostárs részére értesítést kíván küldeni, vagy nyilatkozatot kíván tenni, úgy az akkor hatályos, ha azt az előző szakaszban írottak szerint tették meg. Ha valamely Tulajdonostárs valamely jog (például elővásárlási jog) gyakorlására jogosult, vagy valamely Tulajdonostárstól egy másik Tulajdonostárs hozzájáruló nyilatkozat megadását kéri, a címzett Tulajdonostárs lehetőség szerint – a testületi döntéshozatali mechanizmusra tekintettel - az értesítés kézhezvételétől számított 45 napon belül nyilatkozik, ez a határidő az esetleges hiánypótlás határidejével meghosszabbodik.

1.45. Az NSH vállalja, hogy jelen megállapodás 1. számú mellékleteként csatolt Engedélyes Terveknek teljes mértékben megfelelő tervet nyújt be az építési hatóságnak, valamint a hatóság által záradékolt engedélyes és kiviteli tervek egy eredeti példányát megküldi a Főváros részére.

1.46. Jelen megállapodás 12 példányban készült, melyből 4 példány a Fővárost, 4 példány az NSH-t és 4 példány a Sportfoliót illeti meg.

1.47. Jelen megállapodásban nem szabályozott kérdésekben a Polgári Törvénykönyv szabályai az irányadók.

Felek a jelen Megállapodást – annak elolvasása után – mint az akaratukkal mindenben megegyezőt, saját kezűleg, jóváhagyólag írják alá.

Budapest, 2005.

